بۇل تۋرالى Ranking.kz ءوزىنىڭ كەزەكتى زەرتتەۋىندە جاريا ەتتى. جىل باسىندا قازاقستاندا 330،3 مىڭ كومپانيا تىركەلگەن. بۇل الدىڭعى جىلمەن سالىستىرعاندا 7،2 پايىزعا كوپ. سولاردىڭ 99 مىڭ كومپانياسىن ايەلدەر باسقارىپ وتىر. بۇل كورسەتكىش تە بىلتىرمەن سالىستىرعاندا 7 پايىزعا جوعارى ەكەن. دەگەنمەن باسقارۋشى كومپانيالارداعى ايەلدەر ۇلەسى ءۇشىنشى جىل قاتارىنان 30 پايىزدان اسپاي وتىر. ايەلدەر ۇلەسى ەڭ كوپ تىركەلگەن ۇيىم – ورتاشا كومپانيالار. اتالعان مەكەمەدەگى ايەلدەر سانى 35،7 پايىزعا جەتكەن. كىشىگىرىم كومپانيالارداعى باسقارۋشى ايەلدەر ۇلەسى 30 پايىزدان 29،9 پايىزعا قىسقارعان. بۇل رەتتە سوڭعى جىلدا ءىرى كومپانيالارداعى ايەلدەر باسشىلىق جاساپ وتىرعان كاسىپورىندار سانى 18،8 پايىزدان 18 پايىزعا ازايىپتى.\nگەندەرلىك تەڭسىزدىك مولشەرىن ەسەپتەۋمەن اينالىساتىن دۇنيەجۇزىلىك ەكونوميكالىق فورۋمنىڭ Global Gender Gap Report 2020 بايانداماسىندا قازاقستاننىڭ رەيتينگتەگى 153 ەلدىڭ ىشىندە 72-ورىندا ەكەنى ايتىلادى. ەاەو ەلدەرى ىشىندەگى ۇزدىك كورسەتكىش بەلارۋسياعا تيەسىلى – 29-ورىندا. ال رەسەي 81، قىرعىزستان 93، ارمەنيا 93-ورىن العان. رەيتينگتە كوش باستاپ تۇرعان ەلدەر – يسلانديا، نورۆەگيا، فينليانديا. ەر مەن ايەل اراسىنداعى تەڭسىزدىك ۋشىققان ەلدەر سيريا، پاكىستان، يراك، يەمەن رەيتينگتى قورىتىندىلايدى.\nالەمدەگى گەندەرلىك تەڭسىزدىك يندەكسى ءتورت نەگىزگى كورسەتكىشكە سۇيەنە وتىرىپ شىعارىلادى، ولار – ەكونوميكالىق قاتىسۋ، كارەرالىق مۇمكىندىك، ءبىلىم، دەنساۋلىق جانە ساياسي قۇقىق. قازاقستان ايەلدەرى ەكونوميكالىق قاتىسۋ جانە كارەرا مۇمكىندىگى تۇرعىسىنان 37-ورىن العان (153 ەلدىڭ ىشىندە). بۇل ورايدا بەلارۋس 5، رەسەي 32-ورىنعا يە. ارمەنيا 78، قىرعىزستان 88-ورىندا.